**STANDARDE RECOMANDATE ÎN ELABORAREA TEZEI DE DOCTORAT**

Teza de doctorat este o lucrare ştiinţifică originală elaborată de către un student-doctorand în cadrul studiilor universitare de doctorat, condiţie legală pentru obţinerea titlului de doctor.

Teza de doctorat se elaborează conform cerinţelor stabilite prin regulamentul şcolii doctorale (SCOSAAR).

Conţinutul tezei de doctorat este stabilit de studentul doctorand prin consultare cu conducătorul de doctorat şi va respecta structura-cadru şi limitările impuse de regulamentul şcolii doctorale și legislația în vigoare.

Studentul-doctorand este autorul tezei de doctorat şi îşi asumă corectitudinea datelor şi informaţiilor prezentate în teză, precum şi opiniile exprimate în teză.

Structura tezei de doctorat este stabilită de comun acord, de către conducătorul de doctorat și studentul doctorand.

Teza va fi redactată în limba română sau într-o limbă de circulaţie internaţională, în cazul doctoratelor în cotutelă internațională. Trebuie să fie corectă din punct de vedere gramatical și al tehnoredactării înaintea susținerii publice.

Este recomandat ca teza să aibă minim 500.000 – 600.000 de semne (cca. 200) și să fie redactată în Times New Roman, corp 12, spațiat la un 1.5 rânduri.

**STRUCTURĂ**

Teza de doctorat este recomandabil să aibă următoarea structură:

• copertă şi pagină de gardă;

• pagina de titlu;

• mulţumiri (opţional);

• cuprins;

• listă cu abrevieri şi simboluri;

• introducere;

• conţinut;

• concluzii şi contribuţii personale;

• bibliografie;

• listă cu tabele şi listă cu figuri;

• anexe (opţional)

• listă de publicaţii - articole publicate de autorul tezei, relevante pentru cercetarea ştiinţifică din teză (opţional).

**COPERTA/PAGINA DE TITLU:**

Vor fi întrebuinţate toate informaţiile de mai jos:

• domeniul;

• numele doctorandului;

• titlul tezei de doctorat;

• numele conducătorului de doctorat;

• dacă există doi conducători ştiinţifici, se menţionează întâi conducătorul principal; dacă teza a fost condusă prin cotutelă, se utilizează o bară oblică (/) pentru a separa cei doi conducători.

**CUPRINSUL** trebuie să ofere rapid o vedere de ansamblu asupra documentului şi să permită regăsirea uşoară a capitolelor şi subcapitolelor.De aceea cuprinsul se organizează pe trei coloane: numărul capitolului sau subcapitolului, denumirea acestuia, pagina unde se găseşte. El trebuie să cuprindă întreaga lucrare, adică: introducere, conţinut, concluzii, anexe, referinţe bibliografice.

**LISTA CU ABREVIERI** conţine simbolurile, abrevierile, notaţiile utilizate frecvent în

teză. Simbolurile şi abrevierile se scriu în ordine alfabetică. Se recomandă scrierea pe două coloane: prima conţine simbolul/abrevierea, iar a doua conţine explicaţia, denumirea simbolului, eventual unitatea de măsură. Pe cât posibil, se vor respecta simbolurile utilizate în literatura de specialitate şi în standarde.

**INTRODUCEREA** tezei de doctorat are rolul de a situa cercetarea într-un context temporal, istoric, geografic, profesional. Este recomandat ca introducerea să conţină: - justificarea abordării temei; - importanţa şi actualitatea temei; - încadrarea temei în preocupările internaţionale, naţionale, zonale, ale colectivului de cercetare; - titlul tezei şi obiectivele propuse pentru rezolvare în cadrul cercetării; - câteva comentarii sintetice privind metoda de cercetare abordată, metodologia cercetării; - câteva sublinieri privind contribuţiile doctorandului, originalitatea şi valoarea rezultatelor obţinute, aplicabilitatea acestora, modul în care pot fi utilizate pentru continuarea cercetărilor; - câteva sublinieri privind gradul în care au fost rezolvate problemele propuse, gradul de atingere a obiectivelor, problemele care nu s-au rezolvat, probleme noi care au apărut pe parcursul derulării cercetării, direcţii noi de cercetare rezultate;

**CONȚINUTUL PROPRIU-ZIS AL LUCRĂRII**, care poate fi împărțit în părți, capitole, subcapitole, secțiuni, subsecțiuni, paragrafe, etc.

**CONCLUZIILE TEZEI DE DOCTORAT ŞI CONTRIBUŢIILE ORIGINALE** prezintă măsura în care au fost atinse obiectivele iniţiale, direcţiile în care trebuie continuată cercetarea, problemele rămase nerezolvate.

*Recomandări:*

• se includ câteva paragrafe privind contribuţiile doctorandului, originalitatea şi valoarea rezultatelor obţinute, eventuala aplicabilitate a acestora, modul în care pot fi utilizate pentru continuarea cercetărilor;

• se includ câteva paragrafe privind gradul în care au fost rezolvate problemele propuse, gradul de atingere a obiectivelor, problemele care nu s-au rezolvat, probleme noi care au apărut pe parcursul derulării cercetării, direcţii noi de cercetare rezultate;

• se prezintă modalităţile de valorificare a rezultatelor (aplicare, brevetare, unde e cazul);

• se prezintă modul de diseminare a rezultatelor obţinute (comunicări ştiinţifice, articole în reviste etc).

Această parte este numerotată ca un capitol distinct şi va fi dezvoltată pe 6-10 pagini. Se recomandă ca acest capitol să cuprindă două părţi distincte: o parte de concluzii şi o parte dedicată contribuţiilor personale. Redactarea trebuie să fie clară, concretă, sintetică.

**LISTA TABELELOR, LISTĂ FIGURILOR** se menţionează obligatoriu în cadrul Cuprinsului şi se detaliază într-o listă separată, cu menționarea sursei, atunci când nu aparțin autorului.

**ANEXE**

Teza de doctorat va cuprinde în anexă toate materialele necesare interpretării rezultatelor tezei din punct de vedere al validității și corectitudinii științifice, care nu au putut fi incluse în capitolele celelalte ale tezei de doctorat.

**BIBLIOGRAFIE**

Teza de doctorat este o lucrare originală, fiind obligatorie menţionarea sursei pentru orice material preluat.

Toate lucrările științifice citate în lucrarea de doctorat trebuie să fie incluse în Bibliografie, ordonate alfabetic și cronologic. Toate lucrările științifice citate trebuie să apară în text cel puțin o dată.